CELEX: 52018PC0058
Language: hu
Date: 2018-02-09
Title: Javaslat A TANÁCS VÉGREHAJTÁSI HATÁROZATA Magyarországnak a közös hozzáadottértékadó-rendszerről szóló 2006/112/EK tanácsi irányelv 193. cikkétől eltérő különös intézkedés alkalmazására történő felhatalmazásáról

EURÓPAI BIZOTTSÁG
            Brüsszel, 2018.2.9.
            COM(2018) 58 final
            2018/0023(NLE)
            Javaslat
            A TANÁCS VÉGREHAJTÁSI HATÁROZATA
            Magyarországnak a közös hozzáadottértékadó-rendszerről szóló 2006/112/EK tanácsi irányelv 193. cikkétől eltérő különös intézkedés alkalmazására történő felhatalmazásáról
            
               
         
         
            
               INDOKOLÁS
            
            
               
                  A közös hozzáadottértékadó-rendszerről szóló, 2006. november 28-i 2006/112/EK irányelv
                     1
                   (a továbbiakban: héairányelv) 395. cikkének (1) bekezdése értelmében a Tanács a Bizottság javaslata alapján bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
               
            
            
               A Bizottság által 2017. június 26-án iktatott levelében Magyarország felhatalmazást kért a 2015. december 10-i (EU) 2015/2349 tanácsi végrehajtási határozat
                  2
                további alkalmazására, és így a héairányelv 193. cikkétől eltérő intézkedés alkalmazásának folytatására. A héairányelv 395. cikke (2) bekezdésének megfelelően a Bizottság – miután további információkat kapott Magyarországtól a kérelem indokaira vonatkozóan – 2017. december 11-én kelt levelében tájékoztatta a többi tagállamot Magyarország kérelméről. A Bizottság 2017. december 12-én kelt levelében értesítette Magyarországot arról, hogy birtokában van a kérelem elbírálásához szükségesnek ítélt valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Magyarország a személyzet biztosításával foglalkozó ágazatban, különösen a munkaerő-kölcsönzők és a hasonló szolgáltatásokat nyújtó szervezetek (például olyan iskolaszövetkezetek, ahol a tagok munkát végeznek harmadik felek részére) esetében észlelt csalási modellekről tájékoztatta a Bizottságot. 
               
               
                  Az ilyen típusú szolgáltatásnyújtás egyik jellemzője, hogy ahhoz általában nincs szükség jelentős beruházásra vagy speciális ismeretekre. Ezért viszonylag egyszerű létrehozni egy ilyen vállalkozást, amely azután rövidesen eltűnik. A csekély beruházás miatt az ügyfelektől átvett héa gyakran nagyban meghaladja az ilyen beruházások vagy – általánosabban fogalmazva – a kezdeti befektetés után levonható héa összegét. A kezdeti befektetés le nem vont héája tehát csak kis költségelemet jelent, amikor ezek a – kevés vagy semennyi eszközzel nem rendelkező – vállalkozások eltűnnek. A be nem fizetett héa teljes összegét ezután már nehéz, vagy éppen lehetetlen behajtani.
               
               
                  A munkaerő-kölcsönzők ágazatában elkövetett héacsalások elleni fellépés érdekében Magyarország 2014-ben felhatalmazást kért arra, hogy a héairányelv 193. cikkétől eltérve előírhassa, hogy a héairányelv 199. cikke (1) bekezdésének a) pontjában foglaltaktól eltérő tevékenységet végző személyzet biztosítása esetében az az adóalany legyen köteles megfizetni a héát, akinek a részére a személyzetet biztosítják (fordított adózás). A felhatalmazást az (EU) 2015/2349 tanácsi végrehajtási határozat
                     3
                   adta meg, amely 2017. december 31-én hatályát vesztette. 
               
               
                  Magyarország felhatalmazást kért arra, hogy folytathassa a héairányelv 193. cikkétől eltérő különös intézkedés alkalmazását, és egyúttal kiterjessze annak hatályát a nyugdíjas szövetkezetekre is. 
               
               
                  A Magyarország által szolgáltatott információk szerint a fordított adózás megfelelő és eredményes eszköznek bizonyult a munkaerő-kölcsönzők ágazatában tapasztalható korrupt gyakorlatok elleni küzdelem terén. Az előadottak alapján a fordított adózás bevezetését követően lecsökkent a munkaerő-kölcsönző vállalkozások száma. Az adatok szerint ugyanakkor annak ellenére, hogy az adózók száma csökkent az érintett ágazatban, a belföldi szolgáltatások adóalapja meredeken nőtt 2016-ban. 
               
               
                  Magyarország az állítása szerint számos intézkedést vezetett be a héacsalások elleni küzdelem érdekében (például az újonnan alapított vállalkozások fokozott felügyelete és ellenőrzése; az ellenőrzési tevékenységek hatékonyságának növelését célzó jogszabályváltozások; az újonnan alapított vállalkozások azon kötelezettsége, hogy havi héabevallást nyújtsanak be; az iskolaszövetkezetek minimális szolgáltatási díjának meghatározása; a pénztárgépek által kibocsátott nyugták online nyomon követése; bizonyos esetekben belföldi összesítő jelentés alkalmazása a héa kapcsán stb.). Magyarország további olyan csalásellenes intézkedéseket is tervez, amelyek kifejezetten a munkaerő-kölcsönzőket célozzák meg (például a munkaerő-kölcsönzés keretében történő munkavégzés körének szűkítése; az ebben az ágazatban végzett tevékenységekhez kapcsolódó garancia bevezetése; a foglalkoztatásbiztonság fokozása). Az említett intézkedések ellenére Magyarország úgy ítéli meg, hogy az ágazatot érő károk további csökkentése érdekében fenn kell tartani a védelmet nyújtó fordított adózást is. 
               
               
                  Az ország arról is tájékoztatta a Bizottságot, hogy hamarosan bevezetésre kerül egy új jogintézmény, a nyugdíjas szövetkezetek intézménye. Az iskolaszövetkezetek esetéhez hasonlóan a nyugdíjas szövetkezetek általi foglalkoztatás is analógnak tekintendő a munkaerő-kölcsönzés keretében történő munkavégzéssel. Magyarország ezért azt kéri, hogy a fordított adózás alkalmazható legyen a nyugdíjas szövetkezetekre is. 
               
               
                  Megjegyzendő, hogy a héairányelv már tartalmazza a fordított adózás választható alkalmazását a személyzet biztosítása kapcsán (a héairányelv 199. cikke (1) bekezdésének b) pontja). Ez a lehetőség alapvetően az ingatlanágazatra korlátozódik (a héairányelv 199. cikke (1) bekezdésének a) pontja). A javaslatban foglalt eltérő intézkedésnek ezért csak olyan helyzetekre kellene alkalmazandónak lennie, amelyeket még nem fed le a héairányelv.
               
            
            
               Végezetül: mivel az eltérő intézkedés elfogadására azt követően kerül sor, hogy az (EU) 2015/2349 tanácsi végrehajtási határozat hatályát vesztette (azaz 2017. december 31. után), nem lehetséges, hogy e javaslat meghosszabbítsa a korábbi intézkedést. 
            
            
               A javaslat szerint az eltérést 2020. december 31-ig kell biztosítani. Mivel a Magyarország által már megtett, illetve később bevezetendő intézkedések az eltérés hatályának lejártáig várhatóan eredményesnek bizonyulnak majd az érintett ágazatban észlelhető csalás elleni küzdelem terén, Magyarországnak várhatóan nem lesz szüksége arra, hogy hosszabb ideig alkalmazzon a héairányelv 193. cikkétől való eltérést a személyzet munkaerő-kölcsönzők általi rendelkezésre bocsátása tekintetében. Az eltérés megújítása ezért várhatóan nem lesz szükséges. 
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
         
         
            
               A héairányelvnek a javaslat alapját képező rendelkezésére tekintettel a szubszidiaritás elve nem alkalmazható.
            
            
               •Arányosság
            
            
               
                  A javaslat megfelel az arányosság elvének a következők miatt:
               
               
                  A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet.
               
               
                  Az eltérés korlátozott alkalmazási körére tekintettel a különös intézkedés arányban áll a kitűzött céllal, amely az adócsalás elleni küzdelem. Nem lépi túl az adott ágazatban észlelhető adócsalás elleni küzdelemhez szükséges mértéket.
               
            
            
               •A jogi aktus típusának megválasztása
            
            
               
                  A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi határozat a legmegfelelőbb jogi aktus, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat alapját a Magyarország által benyújtott kérelem képezi, és az csak ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               A végrehajtási határozatra irányuló javaslat célja egyes adócsalások és -kikerülések megelőzése a személyzet biztosításának magyarországi ágazatában. A fordított adózás várhatóan segíti Magyarországot abban, hogy hatékonyabban lépjen fel a héacsalás ellen ebben az ágazatban. Következésképpen az eltérés potenciálisan pozitív hatással fog járni. 
            
            
               Az eltérés szűk alkalmazási köre és időben korlátozott alkalmazása miatt a hatás mindenképpen korlátozott lesz.
            
            
               4.KÖLTSÉGVETÉSI VONZATOK
            
            
               
                  A javaslatnak nincs az uniós költségvetést érintő negatív vonzata.
               
            
            
               5.EGYÉB ELEMEK
            
            
               A javaslat hatályvesztésre vonatkozó rendelkezést tartalmaz, amely 2020. december 31-én lép életbe.
            
            
               2018/0023 (NLE)
            
         
         
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Magyarországnak a közös hozzáadottértékadó-rendszerről szóló 2006/112/EK tanácsi irányelv 193. cikkétől eltérő különös intézkedés alkalmazására történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  4
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 193. cikke általános szabályként előírja, hogy a hozzáadottérték-adót (héa) az adóztatandó termékértékesítést vagy szolgáltatást végző adóalany köteles megfizetni az adóhatóságnak.
            
            
               (2)A munkaerő-kölcsönzők ágazatában elkövetett héacsalások elleni fellépés érdekében Magyarország 2014-ben felhatalmazást kért arra, hogy a 2006/112/EK irányelv 193. cikkétől eltérő különös intézkedés bevezetésével előírhassa, hogy az említett irányelv 199. cikke (1) bekezdésének a) pontjában foglaltaktól eltérő tevékenységet végző személyzet biztosítása esetében az az adóalany legyen köteles megfizetni a héát, akinek a részére a személyzetet biztosítják (a továbbiakban: fordított adózás). A felhatalmazást az (EU) 2015/2349 tanácsi végrehajtási határozat
                  5
                adta meg, amely 2017. december 31-én hatályát vesztette. 
            
            
               (3)A Bizottság által 2017. június 26-án iktatott levelében Magyarország felhatalmazást kért az említett irányelv 193. cikkétől eltérő intézkedés alkalmazására annak érdekében, hogy a szolgáltatás igénybevevője legyen köteles megfizetni a személyzet biztosításához kapcsolódó héát. 
            
            
               (4)A 2006/112/EK irányelv 395. cikke (2) bekezdésével összhangban a Bizottság 2017. december 11-én kelt levelében tájékoztatta a többi tagállamot Magyarország kérelméről. A Bizottság 2017. december 12-én kelt levelében értesítette Magyarországot arról, hogy birtokában van a kérelem elbírálásához szükséges valamennyi információnak.
            
            
               (5)A Magyarország által rendelkezésre bocsátott információk szerint a munkaerő-kölcsönzési ágazatban több szereplő csalárd tevékenységet folytat azáltal, hogy a nyújtott szolgáltatások héáját nem fizeti be az adóhatóságnak. Mivel az ilyen típusú tevékenységekhez nem feltétlenül kell jelentős kezdeti befektetést vagy nagyobb beruházást eszközölni, az ilyen ügynökségek által átvett héa gyakran jelentősen meghaladja az ügynökségek által a beszállítóiknak kifizetett levonható héa összegét. Több ilyen – gyakran csak kevés vagy épp semennyi eszközzel sem rendelkező – ügynökség eltűnik néhány hónapon belül, ami megnehezíti vagy lehetetlenné teszi a be nem fizetett héa behajtását.
            
            
               (6)Azáltal, hogy ezekben az esetekben a szolgáltatás igénybevevője lenne a héa megfizetésére kötelezett személy, az eltérés megszüntetné a lehetőséget az adócsalás ilyen formájának elkövetésére. Magyarország előadta, hogy a személyzet biztosítására vonatkozó fordított adózás magyarországi bevezetését követően csökkent a munkaerő-közvetítő ügynökségek száma, ami arra utal, hogy tisztult a piac. Magyarország szerint a fordított adózás megfelelő és eredményes eszköznek bizonyult a munkaerő-kölcsönzők ágazatában tapasztalható korrupt gyakorlatok elleni küzdelem terén. 
            
            
               (7)A Magyarország által rendelkezésre bocsátott információk alapján számos intézkedés került bevezetésre a héacsalások elleni küzdelem érdekében, és Magyarország további, kifejezetten a munkaerő-kölcsönzőket megcélzó csalásellenes intézkedéseket is tervez. Az említett intézkedések ellenére Magyarország úgy ítéli meg, hogy az ágazatot érő károk további csökkentése érdekében a továbbiakban is alkalmazni szükséges a védelmet nyújtó fordított adózást. 
            
            
               (8)A személyzet biztosítását érintő több, a 2006/112/EK irányelv 199. cikke (1) bekezdésének a) pontjában felsorolt esetben már most is van lehetőség arra, hogy a szolgáltatás igénybevevője legyen a héa megfizetésére kötelezett személy. Magyarországot ezért fel kell hatalmazni arra, hogy fordított adózást alkalmazzon a személyzet biztosításának a 2006/112/EK irányelv hatálya alá még nem tartozó eseteire.
            
            
               (9)Az eltérésnek korlátozott időtartamra kell szólnia. 
            
            
               (10)A Magyarország által meghozandó intézkedések várhatóan véget vetnek a csalásnak a szóban forgó ágazatban, így a személyzet biztosítása tekintetében várhatóan nem lesz szükség a 2006/112/EK irányelv 193. cikkétől való további eltérésre.
            
            
               (11)Az eltérés nincs hatással az Unió héából származó saját forrásaira,
            
            
               ELFOGADTA EZT A HATÁROZATOT: 
            
         
         
            
               1. cikk
            
            
               A 2006/112/EK irányelv 193. cikkétől eltérve Magyarország felhatalmazást kap annak előírására, hogy az az adóalany legyen köteles megfizetni a héát, akinek a részére a 2006/112/EK irányelv 199. cikke (1) bekezdésének a) pontjában foglaltaktól eltérő tevékenységet végző személyzetet biztosítják.
            
            
               2. cikk
            
            
               Ez a határozat a róla szóló értesítés napján lép hatályba.
            
            
               Ez a határozat 2020. december 31-én hatályát veszti.
            
            
               3. cikk
            
            
               Ennek a határozatnak Magyarország a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        HL L 330., 2015.12.16., 53. o. 
               
               
                  
                     (3)
                  
                        HL L 330., 2015.12.16., 53. o. 
               
               
                  
                     (4)
                  
                        HL L 347., 2006.12.11., 1. o.
               
               
                  
                     (5)
                  
                        A Tanács (EU) 2015/2349 végrehajtási határozata (2015. december 10.) Magyarországnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazására történő felhatalmazásáról (HL L 330., 2015.12.16., 53. o.).